kardosdrur/scandi-wiki huggingface dataset:
Iver Madsen Wiel

Iver Madsen Wiel (20. maj 1711 – 9. maj 1756) var en norsk foged og topografisk forfatter.

Iver Madsen Wiel blev født på Strømsø (Drammen). Forældrene var handelsmand Mads Jensen Wiel (død 1716) og Susanne Clausdatter født Røyem (død 1730).

Han deponerede 1729 som privatist fra Drammen og opholdt sig derefter hos sin broder lagmand Truls Wiel i Skien, hvem han hjalp ved embedets bestyrelse. 1736 blev han foged på Ringerige og Hallingdal og døde som sådan i 1756.

Siden 1734 levede han i barnløst ægteskab med Barbara Maria de Rohde (født 1717 død 1785), datter af toldkontrollør Ulrik Antoni de Rohde og Alhed Tyrholm.

I Norges topografiske litteratur har Wiel vundet et godt navn ved sin Beskrivelse over Ringeriges og Hallingdals Fogderi, forfattet 1743, men først trykt 60 år efter i Topographisk Journal for Norge. I denne bygdebeskrivelse, der er skrevet med liv og lyst, meddeler han en hel del endnu værdifulde historiske efterretninger og beskæftiger sig i stor udstrækning med distriktets oldsager og folketraditioner.

Selv har Wiel kun udgivet en poetisk Budstikke til Almuen, hvorved han sammenkaldte fogderiets bønder til at fejre kongehusets jubilæumsfest 1749. I 1751 blev han optaget som medlem af Det kongelige danske Selskab for Fædrelandets Historie. Han havde samlet et godt bibliotek og ikke få håndskrifter.

Kilder 
 H. K. Steffens, Slægten Wiel (Oslo. 1903).
 Nicolaysen, Norske Stiftelser III, 1060.

Embedsmænd fra Norge
Faglitterære forfattere fra Norge
Bogsamlere fra Norge
Personer i oplysningstiden
Nordmænd i 1700-tallet
Personer i Dansk Biografisk Leksikon
Dansksprogede forfattere fra Norge
Mads Fridsch

Mads Fridsch (21. marts 1742 – 1. november 1812) var en dansk rentekammerdeputeret.

Mads Fridsch var søn af rådmand i Ribe Peder Madsen Fridsch (født 1712, død 1787 som borgmester og justitsråd) og Sophie født Frausing (f. 1713 d. 1771), fødtes i Ribe, blev student fra Ribe Latinskole 1759, juridisk kandidat 1765, kopist i danske Kancelli 1771, protokolsekretær i Højesteret samme år, assessor i Hof- og Stadsretten 1775, i Højesteret 1778, deputeret i Rentekammeret 1799, formentlig fordi han havde vist sig som et meget virksomt medlem af den store Landbokommission, og døde 1812.

Justitsråd blev han 1783, etatsråd 1799 og konferensråd 1811.

1793 blev han medlem af Det kongelige danske Selskab for Fædrelandets Historie, og i 1808 var han kortvarigt viceforstander for samme.

Han ægtede 12. januar 1782 Elisabeth Sophie Koefoed (født 12. januar 1765 død 25. oktober 1806), en datter af konferensråd, direktør i Generalpostamtet Hans Hansen Koefoed (født 1720 død 1796) og Christence født Bentsen (født 1729 død 1807).

Personer fra Ribe
Kollegiedeputerede fra Danmark
Personer i oplysningstiden
Højesteretsdommere fra Danmark
Danskere i 1700-tallet
Danskere i 1800-tallet
Personer i Dansk Biografisk Leksikon
Dommere i Hof- og Stadsretten
Konferensråder fra Danmark
Psychonauts

Psychonauts er et platformscomputerspil, der er skabt af Tim Schafer og udviklet af Double Fine Productions. Det findes til Xbox, Microsoft Windows og PlayStation 2 og udkom i 2005.

Spillet handler om drengen Raz, der har ekstraordinære psykiske evner. Han sniger sig væk fra det cirkus, han optræder i, for at komme ind på en sommerlejr for andre med samme evner som han. Her kan han blive "psychonaut", en slags psykisk soldat. I lejren opdager han, at et ondt komplot er ved at blive sat i værk, og spillet handler nu om, hvordan han søger at hindre dette. 

Psychonauts fik fine anmeldelser, men solgte ikke specielt godt, omkring 400.000 eksemplarer i juni 2007.

Noter

Eksterne henvisninger 
Spillets officielle hjemmeside

Platformspil
Mrs. Robinson (forlaget)

Forlaget Mrs Robinson er et dansk forlag, som blev etableret i 2008.

Mrs Robinson udgiver især oversat skønlitteratur.

Forlag fra Danmark
Svend Ellehøj

Svend Åge Jensen Ellehøj (født 8. september 1924 i Barup på Stevns, død 26. januar 1988) var en dansk historiker.

Svend Ellehøj blev født i Barup på Stevns. Han blev student fra Rungsted Statsskole i 1943 og mag. art. i historie ved Københavns Universitet i 1950, bl.a. efter at have været undervist af Erik Arup, Knud Fabricius, Albert Olsen og Astrid Friis.

I 1948 fik han guldmedalje for besvarelsen af Universitetets prisspørgsmål omhandlende Øresundstolden.

Svend Ellehøj blev dr. phil. i 1965 med afhandlingen Studier over den ældste norrøne Historieskrivning. 14. juni samme år blev han professor i historie på Københavns Universitet og her var han medvirkende i de store reformer af historiestudiet der foregik i disse år.

Han var redaktør af en række skrifter bl.a. Festskrift til Astrid Friis (1963) og bibliografien Udlændinges Rejser i Danmark før År 1700 (1963) og Københavns Universitet 1479-1979. Han var desuden chefredaktør af Historisk Tidsskrift 1965-1973.

Desuden var han forfatter til mange historiske værker, bl.a. Højesteret 1661-1961 (1961), Christian 4.s Tidsalder 1596-1660 i Politikens Danmarks Historie (1964).

Svend Ellehøj var forstander for Det kongelige danske Selskab for Fædrelandets Historie 30. januar 1975 – 20. februar 1985.

Forfatterskab 
 Svend Ellehøj: "Olav Trygvessons fald og Venderne" (Historisk Tidsskrift, 11. række, Bind. 4; 1953)

Kilder 
 Kai Hørby, Nekrolog over Svend Ellehøj, i Historisk Tidsskrift, 15. bind, række 5. Kan læses på tidsskrift.dk 
 Selvbiografi i Københavns Universitets Festskrift, november 1965.

Eksterne henvisninger 
 

Historikere fra Danmark
Professorer fra Københavns Universitet
Danskere i 1900-tallet
Redaktører fra Danmark
Selvbiografer fra Danmark
Personer i Kraks Blå Bog (afdøde)
Dansksprogede forfattere fra Danmark
Modtagere af Københavns Universitets guldmedalje
Lyseng Svømmebad

Lyseng Svømmebad er en familiesvømmehal i Holme i Højbjerg, et sydligt postdistrikt i Aarhus. Svømmebadet er en del af Lyseng Idrætscenter og er ét af i alt fire offentlige svømmebade i Aarhus.

Faciliteter 
Lyseng Svømmebad rummer tre bassiner: 

 Lege/træningsbassin – 12,5 m, dybde 0,90 m, vandtemperatur 29,5 grader
 Svømmebassin – 25 m, dybde 1,80 m, vandtemperatur 26 grader
 Springbassin – ovalt bassin med en diameter på 12 m, dybde 4,20 m, vandtemperatur 26 grader.

I den offentlige åbningstid deles svømmebassinet ved hjælp af et banetov – den ene halvdel er for svømmere og der svømmes banesvømning – den anden halvdel er til leg. I springbassinet er der tre vipper på henholdsvis 1, 3, og 5 meter. 

Der er sauna i både mande- og kvinde-afdelingen.

Under renovering i 2008 blev der bygget familieomklædningsrum, så hele familien har mulighed for at klæde om sammen. Der blev også installeret opholdsrum med tekøkken hvor man kan spise medbragt mad.

Historie 
Lyseng Svømmebad blev opført i 1969-70. Der blev bygget en svømmehal med tre bassiner og derudover to udendørs bassiner. I 1990-91 blev svømmebadet renoveret og ombygget og i den proces blev de to friluftsbade nedlagt.

Lyseng Svømmebad er senest renoveret i 2015. Her blev bygningen bl.a. energisikret, ventilationsanlægget blev opgraderet til 2017 miljø-kravene og der blev installeret nye vandbehandlingsanlæg. Renoveringen har blandt andet betydet at bygningens drift er blevet billigere og mere miljøvenlig samt at klor-niveauet kunne sænkes.

Lyseng Svømmebad har årligt omkring 150.000 gæster.

Adresse 
Lyseng Svømmebad
Lysengvej 4
8270 Højbjerg

Se også 
 Lyseng Idrætscenter
 Gellerupbadet
 Aarhus Svømmestadion
 Badeanstalten Spanien

Referencer

Ekstern henvisning 
 Lyseng Svømmebads hjemmeside 

Svømmehaller i Danmark
Idrætsanlæg i Aarhus
Tim Schafer

Tim Schafer (født 26. juli 1967) er en amerikansk computerspildesigner, der efter mere end ti år på LucasArts i 2000 grundlagde Double Fine Productions, som han er leder af.

Schafer har hos LucasArts været med til at skabe titler som The Secret of Monkey Island, Monkey Island 2: LeChuck’s Revenge, Full Throttle og Grim Fandango. For Double Fine Productions stod han bag den første titel, Psychonauts samt den forestående Brütal Legend.

Ekstern henvisning 

 

Computerspilsdesignere
Programmører fra USA
Kristian Hvidt

Karl Kristian Hvidt (født 1. september 1929 på Frederiksberg) er en dansk historiker og tidligere folketingsbibliotekar.

Faderen var kunstmaleren Daniel Hvidt. Hans mor kunstmaleren Marie Henriques. Han tog højere handelseksamen og læste derefter historie og fransk ved Københavns Universitet. I 1972 blev Kristian Hvidt dr.phil. ved Aarhus Universitet på afhandlingen Flugten til Amerika eller Drivkræfter i masseudvandringen fra Danmark 1868-1914.

Han er desuden forfatter til en lang række historiske og biografiske værker, bl.a. Edvard Brandes. En radikal blæksprutte (1986), Gyldendal og Politikens Danmarkshistorie : Det folkelige gennembrud, 1850-1900 bd.11 (2003), Københavns Rådhus : bygningen og dens indre liv i 100 år (2005), Europa : 1000 års historie (2007), Kunst og kapital. Portræt af C.L. David og hans verden (2008), Sylvia Pio. En adelig socialist (2010) og Forsker, furie og frontkæmper. En bog om Lis Jacobsen (2011).

Hvidt var anmelder af bøger om historiske emner for Berlingske Tidende i perioden 1962-2006.

Han var forstander for Det kongelige danske Selskab for Fædrelandets Historie i perioden 20. februar 1985 – 22. marts 1995. Hvidt er Ridder af 1. grad af Dannebrogordenen.

Kilder 
 Forfatterside på Forlaget Vandkunsten
 P.C. Matthiesen, Anmeldelse af Kristian Hvidt: Flugten til Amerika eller Drivkræfter i masseudvandringen fra Danmark 1868-1914. Skrifter udgivet af Jysk Selskab for Historie, Nr. 22. i Historisk Tidsskrift Bind 13. række, 1 (1974) 1. Kan læses på tidsskrift.dk.

Eksterne henvisninger 
 Kristian Hvidt på gyldendals forlags hjemmeside.

Historikere fra Danmark
Bibliotekarer fra Danmark
Faglitterære forfattere fra Danmark
Personer fra Frederiksberg
Foreningsformænd fra Danmark
Riddere af 1. grad af Dannebrog
Personer i Kraks Blå Bog
Folketinget
Danskere i 1900-tallet
Danskere i 2000-tallet
Kritikere fra Danmark
Biografiforfattere fra Danmark
Dansksprogede forfattere fra Danmark
Journalister ved Berlingske
Personer i Dansk Biografisk Leksikon
Kristian
Christ's Hospital

Christ's Hospital er (trods navnet) en privatskole (engelsk: public school) i Horsham, England.

Historie 
Christ's Hospital blev grundlagt af Edward VI i 1552.

Eksterne henvisninger 
 Officiel hjemmeside

Kostskoler i Storbritannien
Skoler i England
Game Developers Conference

Game Developers Conference (forkortet GDC) er en årlig tilbagevendende konference om computerspil og udviklingen heraf. Konferencen er for fagfolk, idet den har fokus på læring, inspiration og networking. Siden 2005 har konferencen været afholdt fast i Moscone Center i San Francisco og har de seneste år haft over 18.000 deltagere.

Konferencen blev første gang afholdt i 1988 i San Jose, Californien under navnet Computer Game Developers Conference. Denne konference havde 27 deltagere, men allerede den næste udgave (der blev afholdt senere samme år) tiltrak omkring 150 deltagere. I årene der fulgte blev konferencen mere kendt, og deltagerantallet steg fortsat. Konferencen blev i den periode afholdt forskellige steder i Californien og tog i 1994 initiativ til dannelsen af International Game Developers Association.

I 1999 blev navnet det nuværende, og omkring samme tid blev konferencen vært for uddelingen af de årlige Game Developers Choice Awards. Efterhånden er der kommet flere parallelle konferencer, herunder en GDC Europa og en GDC Kina, der ligeledes afholdes årligt.

Noter

Eksterne henvisninger 

 Officiel hjemmeside

It-konferencer
Etableret i 1988
Vagn Skovgaard-Petersen

Vagn Skovgaard-Petersen (31. maj 1931 i Emmerlev Sogn, Tønder Amt – 7. april 2006 i Hellerup) var en dansk historiker med speciale i dansk skolehistorie.

Student (Haslev) 1949; lærer ved Krebs' Skole fra 1952; cand. mag. (historie, latin, 1958); adjunkt ved Rødovre Statsskole 1958-68; universitetslektor 1963-66; lektor ved Danmarks Lærerhøjskole, Institut for Skolehistorie 1968, professor 1980-99; dr. pæd. 1976.

Vagn Skovgaard-Petersen blev ansat på Institut for Dansk Skolehistorie i 1968. Han var professor i historie ved Danmarks Lærerhøjskole 1980-99. Han var formand for Selskabet for Dansk Skolehistorie 1976-2001, og redigerede Selskabets årbøger fra 1967. Han var desuden en af hovedkræfterne bag Dansk Skolemuseums genåbning i 1996.

Han har bl.a. skrevet bøgerne Skolebøger i 200 år (1970), Dannelse og demokrati : fra latin- til almenskole : lov om højere almenskoler 24. april 1903 (1976) og Danmarks historie. Bind 5. Tiden 1814-1864 (1985, i serien Gyldendals Danmarkshistorie, 1978-92).

I perioden 22. marts 1995 – 11. maj 2005 var han forstander for Det kongelige danske Selskab for Fædrelandets Historie.

Han var gift med Inge Skovgaard-Petersen (1932-2015) og de fik børnene Karen Skovgaard-Petersen, Jakob Skovgaard-Petersen og Eva Gulløv.

Eksterne henvisninger 
 Vagn Skovgaard-Petersen er død, 11. april 2006, dpu.dk
 Vagn Skovgaard-Petersen in memoriam  Nordisk tidskrift, hæfte 2 2006
 Causeri af Vagn Skovgaard-Petersen afholdt den 9. marts 2005 ved markeringen af Selskabets 260 års jubilæum

Kilder 
 Erik Nørr & Inger Schultz Hansen (red.), Institut, selskab, museum : skolehistorisk hilsen til Vagn Skovgaard-Petersen, Selskabet for Dansk Skolehistorie, Dansk Skolemuseum, 2001. .

Referencer 

Historikere fra Danmark
Danskere i 1900-tallet
Foreningsformænd fra Danmark
Faglitterære forfattere fra Danmark
Personer i Kraks Blå Bog (afdøde)
Personer fra Sønderjylland (i Danmark)
Dansksprogede forfattere fra Danmark
Aarhus Skøjtehal

Aarhus Skøjtehal bruges til ishockey, kunstskøjteløb, curling og offentligt skøjteløb. Der er offentligt åbent fra oktober til april og klubsæsonen er fra midt august til midt april.

Aarhus Skøjtehal har plads til 2370 tilskuere – heraf 400 faste siddepladser. Ved arrangementer alene med siddepladser er der plads til i alt 1350 tilskuere. Lufttemperaturen i skøjtehallen er ca. 10 °C. Selve isen har en temperatur på mellem -5 °C og -8 °C.

Historie 
Aarhus Skøjtehal blev overbygget i 1972 af Aarhus Kommune. Før skøjtehallen blev bygget foregik skøjteløb og ishockeykampe under åben himmel på en isbane (fra 1964) beliggende på de samme arealer som Aarhus Skøjtehal er i dag.

Klubber der benytter Aarhus Skøjtehal 
 Aarhus Curling Klub (ACK)
 Ishockey Klubben Aarhus (IKAarhus)
 Crykkediles (ishockey)
 / Aarhus Skøjteklub

Ekstern henvisning 
 Aarhus Skøjtehals hjemmeside

Ishaller i Danmark
Skøjtehal
Skøjtehaller i Danmark
Brütal Legend

Brütal Legend er en kombination af et adventure- og et actionspil, der er under udvikling hos Double Fine Productions, og som skal udgives af Electronic Arts til Xbox og PlayStation 3. Spillet er planlagt til udgivelse i oktober 2009 i Nordamerika og Europa.

Bagmand bag spillet er Tim Schafer, der var inspireret af sin ungdoms musiksmag, og spillets hovedperson er roadien Eddie Riggs, spillet af Jack Black, som hvirvles ind i en fantasiverden med en blanding af nordisk mytologi og heavy rock, hvor Riggs skal redde et undertrykt folk fra magthaverne. Til det formål har Riggs en kampøkse, en Flying V-guitar med magiske evner samt en avanceret sportsvogn.

Blandt attraktionerne i spillet er figurer spillet af kendte rockmusikere som Ozzy Osbourne, Lita Ford og Robert Halford samt skuespilleren Tim Curry. Desuden skal der forekomme en række heavy rock-numre, såvel kendte som nyskrevne numre af og med blandt andet Judas Priest, Black Sabbath, Tenacious D og Mötley Crüe.

Referencer

Eksterne henvisninger 
 

Computerspil fra 2009
Adventurespil
Electronic Arts-spil
PlayStation 3-spil
Xbox 360-spil
Rainn Wilson

Rainnfall Heat Wave Extreme Winter Wilson (født Rainn Dietrich Wilson 20. januar 1966) er en amerikansk skuespiller. Bedst kendt for sin rolle som Dwight Schrute i den amerikanske komedieserie The Office.

Udvalgt Filmografi 
 Galaxy Quest (1999)
 Almost Famous (2000)
 Full Frontal (2002)
 My Super Ex-Girlfriend (2006)
 Juno (2007)
 The Rocker (2008)
 Monsters vs. Aliens (2009)
 Transformers: Revenge of the Fallen (2009)

Eksterne henvisninger 
 

Skuespillere fra USA
John Krasinski

John Burke Krasinski (født 20. oktober 1979) er en amerikansk skuespiller, filminstruktør og manuskriptforfatter. Han er bedst kendt som Jim Halpert i den amerikanske komedieserie i The Office. Derudover står John Krasinski også bag den populærer gyser/sci-fi film fra 2018, 'A Quiet Place'. Han er gift med den britiske skuespiller Emily Blunt.

The Office 
The Office er en populær Amerikansk TV-serie, der kørte fra 2005 til 2013. Serien handler om hverdagslivet på et kontoret ved navn Dunder Mifflin, der sælger papir. John Krasinski spiller en af hovedrollerne ved navn Jim Halpert. Jim Halpert arbejder som sælger hos Dunder Mifflin, og finder senere hen i serien sammen med receptionisten Pam Beesly, som spilles af Jenna Fischer.

Udvalgt filmografi 
 Kinsey (2004)
 Jarhead (2005)
 Dreamgirls (2006)
 License to Wed (2007)
 Shrek den Tredje (2007)
 Leatherheads (2008)
 Brief Interviews with Hideous Men (2009), også som instruktør og manuskriptforfatter
 Monsters vs. Aliens (2009)
 Promised Land (2012)
 Aloha (2015)
 The Hollars (2016)

Eksterne henvisninger 

 

Skuespillere fra USA
Maiken

Maiken er et pigenavn anvendt i både Danmark, Norge og Sverige. Varianter af navnet omfatter Majken, Maigen og Majgen. I Danmark er der pr. 1. januar 2013 4.890, der bærer en af navnevarianterne ifølge Danmarks Statistik.

Oprindelse 
Der er flere forskellige versioner af oprindelsen til navnet.

Den ene og mest benyttede er, at det oprindelig er en variant af det tyske navn Mariken, som er en diminutiv form af Maria, hvilket fører navnet tilbage til en kristen oprindelse.

Den anden version går på, at navnet er af gammel nordisk oprindelse og en afledning af Maj, som i måneden maj. Dengang skulle navnet primært være brugt til piger født i Maj, med et ønske om skønhed. 
Navnet er derfor en sammensætning af Maj og Køn = Maiken, Majken, Maigen, Majgen.

Noter 

Pigenavne
Robb Wells

Robb Wells (28. oktober 1971) er en canadisk skuespiller og manuskriptforfatter, der er bedst kendt som Ricky i den canadiske komedieserie Trailer Park Boys. Robb Wells er en fjern fætter til den daværende canadiske premierminister Stephen Harper.

Eksterne henvisninger 
 

Skuespillere fra Canada
Abraham Kall Rasmussen

Abraham Kall Rasmussen (født 23. februar 1824, død 30. marts 1901) var en dansk sognepræst og historiker.

Rasmussen blev student fra Metropolitanskolen i København 1843, og teologisk kandidat 18. januar 1850. Han blev sognepræst for Dollerup, Finderup og Ravnstrup Kirke i Viborg Stift 1867-76 og for Butterup og Tuse på Sjælland 1876-92. 

Han udgav i 1866 en historisk-topografisk beskrivelse af Maribo Sogn med titlen Laaland og Falster, topografisk beskrevne. 

Hans bror var historikeren Michael Nicolai Christopher Kall Rasmussen.

Kilder 
 Abraham Kall Rasmussens biografi på myerichsen.net
 Abraham Kall Rasmussens biografi på Dansk Biografisk Lexikon

Præster fra Danmark
Faglitterære forfattere fra Danmark
Dansksprogede forfattere fra Danmark
Personer i Dansk Biografisk Leksikon
Studenter fra Metropolitanskolen
Michael Nicolai Christopher Kall Rasmussen

Michael Nicolai Christopher Kall Rasmussen (25. juni 1816 – 12. marts 1863) var en dansk historiker og arkivar.

Michael Nicolai Christopher Kall Rasmussen blev i København som ældste søn af professor Jens Lassen Rasmussen. Han blev student 1834 (privat dimitteret), tog 2. ekdamen og begyndte at studere teologi, men hans interesse for Danmarks historie, særlig dets personalhistorie, bortdrog ham fra brødstudiet, som han ikke fik afsluttet.

1845 ansattes han som kopist i Gehejmearkivet, efter at han allerede havde vist evne for arkivgerning ved at ordne Konsistoriums i forvirring henliggende arkiv, han avancerede hurtig, blev 1849 inspektør og 1851 registrator, fik 1856 titel af professor, men døde allerede 1863, efter et langt sygeleje.

Hvad Kall Rasmussen har ydet af selvstændige bidrag til vor historiske litteratur, er snart nævnt: et par små afhandlinger, hvoraf den største, et bidrag til Ludvig Holbergs ungdomshistorie , kun er på lidt over 2 ark.

Som udgiver var hans virksomhed noget større, i det han har udgivet en del aktstykker, navnlig i Danske Magazin, for størstedelen ledsagede af righoldige oplysninger. Men ikke en eneste bog bærer hans navn på titelbladet. Han var en i høj grad uproduktiv natur, hvad der i betragtning af hans på visse områder enestående lærdom må beklages. Hans fænomenale hukommelse, der med vidunderlig troskab fastholdt, hvad der en gang havde passeret hans øje, gjorde ham imidlertid, som det ytredes efter hans død, til "et levende historisk Lexikon", der med udbytte kunne rådspørges og også blev det, thi til at lade andre nyde godt af sin viden var han altid villig, og talrige var de forfattere, som tyede til ham, og hvem han hjalp, ofte med megen opofrelse af tid.

I arkivet gjorde denne hans hjælpsomhed, hans omfattende kendskab til dets indhold og hans store pålidelighed ham til en af alle skattet embedsmand. For at drage fordel af hans kundskaber oprettede Det kongelige danske Selskab for Fædrelandets Historie 1847 en lille plads for ham, nemlig som medhjælper for sekretæren med den opgave at deltage i udgivelsen af Danske Magazin, og dette gav anledning til, at 3. bind af dette værks 3. række indeholder så mange bidrag fra hans hånd, deriblandt biskop Lage Urnes testamente med dets værdifulde anmærkninger; men da hans stilling i arkivet 1851 var blevet væsentlig forbedret, måske også fordi professor Tyge Alexander Becker da blev selskabets sekretær, opgav Kall Rasmussen sin virksomhed i selskabets tjeneste. Det følgende år blev han optaget i selskabet, men han leverede ikke senere noget bidrag til dets
tidsskrift, end ikke efter at han 1860 var blevet selskabets sekretær.

1857 blev han medlem af den danske historiske Forenings bestyrelse.

Hans bror var Abraham Kall Rasmussen.

Henvisninger

Kilder 
 Thomas Hansen Erslew, Almindeligt Forfatterlexicon for Kongeriget Danmark med tilhørende Bilande fra 1814
 Illustreret Tidende, IV, 206 f.

Historikere fra Danmark
Arkivarer fra Danmark
Personer i Dansk Biografisk Leksikon
Danskere i 1800-tallet
Titulære professorer fra Danmark
Personer fra København
Dansksprogede forfattere fra Danmark
Christian Ulrik Adolph Plesner

Christian Ulrik Adolph Plesner (25. februar 1826 i Humble Præstegård – 1. juli 1882 i København) var en dansk arkivar.

C.U.A. Plesner blev født i Humble] på Langeland som søn af pastor (senere provst) Ulrik Adolph Plesner og Anna Christine født Brandt. Dimitteret til Københavns Universitet 1843 studerede han jura og historie; han deltog i krigen 1848 som frivillig i kampene ved Bov, Mysunde og i Sundeved. Næste år ansattes Plesner som stipendiar i Gehejmearkivet, men udskreves 1850 til krigstjeneste og blev reserveløjtnant i artilleriet 1851; efter at være blevet udnævnt til kancellist i Arkivet afskedigedes han af krigstjenesten 1854. 1861 blev han inspektør ved læsesalen, 1863 1. arkivsekretær og registrator, en stilling han forblev i til sin død.

Plesner besad en sikker hukommelse, betydelige historiske kundskaber, ikke lidt skarpsindighed og stor kyndighed i skriftlæsning; han var gehejmearkivar Caspar Frederik Wegener dygtige hjælper ved besvarelsen af forespørgsler til arkivet og ved udgivelsen af aktstykker i dets Aarsberetninger, ligesom de arkivbesøgende hos ham fandt redebon bistand.

Plesner blev 1862 optaget i Det kongelige danske Selskab for Fædrelandets Historie og var dets sekretær fra 1863 til sin død.

Han udgav flere bind af De ældste danske Arkivregistraturer og ydede bistand ved udgivelsen af forskellige værker. Plesner deltog ivrig i livet i Studenterforeningen, hvor han tilbragte sin fritid og vandt mange venner. Han var ugift.

Han er begravet på Assistens Kirkegård.

Kilder 
 Thomas Hansen Erslew, Almindeligt Forfatterlexicon for Kongeriget Danmark med tilhørende Bilande fra 1814.
 Jens Rasmussen, Provst U.A. Plesners virke som embedsmand og politiker under enevælden i første halvdel af det 19. århundrede, Odense Universitetsforlag, 1979. .

Eksterne henvisninger 

Arkivarer fra Danmark
Historikere fra Danmark
Personer fra Langeland
Danskere i 1800-tallet
Officerer fra Danmark
Personer i Treårskrigen fra Danmark
Personer i Dansk Biografisk Leksikon
Christian Ulrik Adolph
Dansksprogede forfattere fra Danmark